Ivar Wilskman (1854–1932)

Laji tai erityisosaaminen: urheilujohtaja, tietokirjailija

Sukupuoli: mies

Syntymävuosi 1874

Ivar Wilskmania ei suotta kutsuta suomalaisen urheilun isähahmoksi. Suomalainen liikuntakulttuuri muotoutui merkittävästi Wilskmanin vaikutuksesta 1800–1900-lukujen vaihteessa.

Wilskman toimi vuosikymmeniä Helsingin yliopiston voimistelulaitoksella ja opetti Helsingin suomalaisessa normaalilyseossa. Suomalaisuusaatteen edistäjä julkaisi laajasti kirjallisuutta ja oli aktiivinen urheilun järjestäytymisen edistäjä toimien mm. Suomen Voimistelu- ja Urheiluliiton (SVUL) ensimmäisenä puheenjohtajana. Wilskman uudisti voimistelunopetusta kaavamaisesta liikeharjoittelusta monipuolisemmaksi liikunnaksi sekä edisti urheilun modernisoitumista rekordiurheilun ja voimainkoetusten hengessä. Wilskman oli myös Suomen Urheilulehden perustaja, ensimmäinen päätoimittaja ja kustantaja.

Verner Järvinen (1870–1941)

Laji tai erityisosaaminen: kiekonheitto

Sukupuoli: mies

Syntymävuosi: 1870

Verner Järvinen oli koko Hämeen tuntema voimamies jo aikana ennen modernin urheilun tuloa Suomeen. Tutustuttuaan uusiin yleisurheilulajeihin yli 30-vuotiaana hänestä tuli niiden pioneeritaitaja.

Ivar Wilskman opetti Verner Järviselle kiekonheiton tekniikan kesällä 1900. Järvinen voitti kultaa Ateenan olympialaisissa välikisoissa vuonna 1906 sekä olympiapronssia Lontoossa 1908. ”Isä” Järvinen kasvatti myös pojistaan huippu-urheilijoita. Olympia-aatteesta syvästi innostunut Verner tartutti poikiinsa tarmon, joka toi Matille keihäänheiton olympiakultaa, Akille (Akilles) kaksi olympiahopeaa ja Kallelle kuulan Euroopan ennätyksen.

Hugo Lahtinen (1891–1977)

Laji tai erityisosaaminen: yleisurheilu

Sukupuoli: mies

Syntymävuosi 1891

Omalla kilpaurallaan yleisurheilun viisiottelun olympiapronssin 1920 saavuttanut Hugo Lahtinen valmensi Suomen yleisurheilijoita olympialaisiin vuosina 1928 ja 1932.

Tampereen Pyrinnön Hugo Lahtinen seurasi Jaakko Mikkolan viitoittamaa polkua Suomen yleisurheilun olympiavalmentajana. Päävalmentajana Lahtinen vastasi urheilijoiden seulonnasta, olosuhteiden järjestelyistä ja valmentamisesta. Valmennusosaamiseltaan arvostettu Lahtinen lisäsi esimerkiksi eri puolella Suomea pidettyjen leirien määrää aiemmasta. Lahtisen vuonna 1927 julkaisema *Urheilutaito-*kirja oli aikansa paras yleisurheiluvalmennusteos, josta otettiin viides uusintapainos vielä vuonna 1950. Lahtisen vuonna 1930 julkaistu *Urheilukenttä ja välineet* -teos taas toimi pitkään kenttärakentamisen standardina.

Robert Oksa (1893–1967)

Laji tai erityisosaaminen: paini

Sukupuoli: mies

Syntymävuosi: 1893

Robert Oksa valmensi kolmen eri maan urheilijoita huippumenestykseen.

Robert Oksa voitti kolme peräkkäistä Suomen mestaruutta kreikkalais-roomalaisessa painissa 1915–17, mutta lopetti uransa sisällissodan aikana. Sodan jälkeen Oksa valmensi ensin Ruotsissa ja sitten menestyksekkäästi Virossa olympialaisia 1924 varten. Suomeen hän palasi TUL:n painivalmentajaksi vuonna 1924. Siirryttyään jälleen Ruotsiin 1926 Oksa toimi maan painiliiton valmentajana vuoteen 1952 saakka. Oksa kävi kuitenkin välillä Suomessa, esimerkiksi vuosina 1929–1930 hän toimi SVUL:n painivalmentajana. Ruotsin kansalaisuuden vuonna 1944 saaneen Oksan kehuttiin nostaneen Ruotsin painin lähes tyhjästä huippumenestykseen.

Kaarina Kari (1888–1982)

Laji tai erityisosaaminen: liikuntakasvattaja

Sukupuoli: nainen

Syntymävuosi: 1888

Voimistelunopettaja ja lääkäri Kaarina Kari teki elämäntyönsä naisten elämäntapojen parantamiseksi.

Suomen Naisten Liikuntakasvatusliittoa vuosina 1921–54 johtanut Kaarina Kari monipuolisti naisten liikuntaelämää kannustamalla voimistelun ja tanhujen ohella naisia retkeilemään, hiihtämään ja liikkumaan tuntureilla. Kari kehitti koulujen liikunta- ja terveyskasvatusta sekä aloitti ikääntyneille tarkoitetun voimistelun. Kari johti lukuisia valtavia naisvoimistelun kenttänäytöksiä, joiden kuvailtiin olleen aikaansa edellä. Kari oli vankka kilpaurheilun vastustaja, mutta suurkisat eivät jääneet hänellekään vieraiksi. Karin johtama naisvoimisteluryhmä kävi esiintymässä olympiakisoissa Berliinissä 1936. Kyse oli myös reviiritaistelusta, sillä Kari halusi pitää naisten liikunnan naisten hallinnassa miesvaltaisten urheilujärjestöjen sijaan.

Kalevi Tuominen (s. 9.8.1927)

Laji tai erityisosaaminen: koripallo, urheilujohtaja

Sukupuoli: mies

Syntymävuosi: 1927

Kalevi ”Kallu” Tuominen oli ensin menestyvä valmentaja, sitten valmentajien sytyttäjä.

Kalevi Tuominen kohotti Suomen koripallon tasoa 1950–60-luvuilla tuomalla yhä määrätietoisemman ja ammattimaisemman harjoittelun pelaajien arkeen. Koripallomaajoukkue selviytyikin Tuomisen johdolla Tokion olympiakisoihin 1964. Tuominen toimi Suomen Olympiakomitean ensimmäisenä valmennuspäällikkönä 1969–1992. Hänen pitkän vetovuoronsa aikana suomalainen valmennusjärjestelmä systematisoitui ja tieteellistyi, valmennuskoulutus tehostui ja urheilijoiden taloudellinen tuki parani erilaisten stipendijärjestelmien myötä.

Rolf Haikkola (s. 14.7.1927)

Laji tai erityisosaaminen: kestävyysjuoksu

Sukupuoli: mies

Syntymävuosi 1927

Rolf Haikkola oli Lasse Virénin valmentaja tämän menestysvuosina.

Itsekin mainio kestävyysjuoksija Rolf Haikkola jatkoi radoilla viihtymistä HKV:n valmentajana 1950-luvun lopulla sekä Suomen Urheiluliiton valmentajana. ”Raaka-Rollen kopla” tuli tunnetuksi suomalaisilla yleisurheilukentillä 1960-luvulla. Juoksutalli oli yksi yrityksistä modernisoida suomalaista kestävyysjuoksua, joka oli taantunut muistelemaan kukoistuksen vuosia. Koplan jäätyä historiaan myrskyläläinen Haikkola havaitsi paikallisen kehityskelpoisen juoksijan, Lasse Virénin. Tiiviistä yhteistyöstä tuli kestävyysjuoksuhistoriaa, kun Virén voitti kahdesti peräkkäin olympiakisojen kullat 5000 metrin ja 10 000 metrin matkoilla 1972 ja 1976. Valmennusuran jatkoksi Haikkola toimi pitkään Suomen Urheiluliiton toimitusjohtajana.

Seppo Nuuttila (s. 9.10.1939)

Laji tai erityisosaaminen: yleisurheilu

Sukupuoli

Seppo Nuuttila jakoi valmennusosaamistaan laajalla lajikirjoilla.

Suomen Urheiluliiton valmennuspäällikkönä toimi Seppo ”Nitti” Nuuttila, kun suomalaisjuoksijat nousivat takaisin olympiamenestykseen 1970-luvun alussa. Nuuttila ei epäröinyt jakaa näkemyksiään myös muiden lajien huipuille Lahjomattomat-valmennusryhmässään. Liikuntateknikon näkemykset konkretisoituivat niin soutaja Pertti Karppisen, triathlonistien Pauli Kiurun, Magnus Lönnqvistin ja Katariina Ebelingin, sulkapalloilija Pontus Jäntin kuin tennispelaaja Olli Rahnaston menestyksessä. Urheiluliiton ohella Nuuttila työskenteli valmennuspäällikkönä myös Soutuliitossa ja päävalmentajana Suomen Kanoottiliitossa sekä oli perustamassa Suomen Triathlonliittoa.